Reinojen menestystarinassa kaikki osui kohdalleen. Torstaina yhtiö kuitenkin asetettiin konkurssiin, ja tossujen pitkä historia saattaa päättyä. Miten siinä niin kävi?

Toimitusjohtaja Arto Huhtinen vastaa soittopyyntöön torstaina alkuillasta.

Päivä on ollut raskas. Huhtisen johtama ja osin omistama Reino-tossuja valmistanut yritys asetettiin aamulla konkurssiin.

Rakastettujen tossujen kohtalo sai mediassa suurta huomiota. Uutinen nousi päivän luetuimpien joukkoon. Huhtinen ei tätä vielä soittaessaan tiedä. Hän on päivällä käynyt irtisanomiset läpi tossutehtaan työntekijöiden kanssa. Puhelin on ollut pääosan päivästä kiinni.